[...n] nalika konggrès Indhonesiah Mudha ingkang kantun punika, namung Narpa piyambak botên ngintunakên wakil, môngka sadaya pakêmpalan sami ngintunakên wakil, ingkang makatên wau sampun tamtu anjalari tuwuhing raos ingkang botên sakeca tumrap Narpawandawa, môngka Narpawandawa punika minôngka wêwayanganing praja sagêdipun gandhèng kawula lan gusti, saha salaminipun botên makatên, sarta pancèn sanès tujunipun makatên, kados ta: rumiyin Narpawandawa nate lênggah ing lokal komite, sêsarêngan kalihan B.O., S. I. sarta darah M.N. sarta sadaya tindak-tandukipun Narpa punika ingkang kêrêp malah katujokakên ing parluning umum, ngantos nate Narpa dipun protès warganipun piyambak, dening kamanah kirang cekat-cèkêt nindakakên parluning warga piyambak. Amila nalika adêgipun pakêmpalan kawula Ngayogyakarta, juru sabda ugi mratelakakên bilih Narpawandawa punika sanadyan ingkang kenging dados warga namung para santana dalêm, nanging sadaya tindak-tandukipun katujokakên umum.